
<Commission>{EMPL}Comisia pentru ocuparea forței de muncă și afaceri sociale</Commission>
Președintele

<Date>{19/03/2024}19.3.2024</Date>
Domnului Johan Van Overtveldt
Președinte
Comisia pentru bugete
BRUXELLES
Subiect:	<Titre>Aviz referitor la propunerea de decizie a Parlamentului European și a Consiliului privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Germaniei – EGF/2023/003 DE/Vallourec </Titre><DocRef>(2024/0049(BUD))</DocRef>
Domnule Președinte,
În cadrul procedurii menționate în subiect, Comisia pentru ocuparea forței de muncă și afaceri sociale a fost rugată să transmită un aviz comisiei dumneavoastră și a decis să transmită avizul sub formă de scrisoare.
Comisia pentru ocuparea forței de muncă și afaceri sociale a examinat chestiunea și, la reuniunea sa din 19 martie 2024, a decis să solicite Comisiei pentru bugete, care este comisie competentă, să includă următoarele sugestii în propunerea sa de rezoluție.

Cu respect,
Dragoș Pîslaru

SUGESTII
A.	Întrucât la 15 noiembrie 2023, Germania a înaintat cererea EGF/2023/003 DE/Vallourec pentru o contribuție financiară din FEG, ca urmare a disponibilizărilor din cadrul întreprinderii Vallourec (Vallourec Deutschland GmbH (VAD)) din Germania; 
B.	Cererea se referă la 1518 lucrători disponibilizați, a căror activitate la compania VAD a încetat; întrucât întreprindere funcționează în sectorul economic încadrat la diviziunea 24 a NACE Rev. 2 (Prelucrarea metalelor de bază); întrucât disponibilizările efectuate de întreprindere au loc în regiunea Düsseldorf;
C.	întrucât Comisia a apreciat că această cerere depusă de Germania este admisibilă în temeiul criteriilor de intervenție prevăzute la articolul 4 alineatul (2) litera (a) din Regulamentul privind FEG, potrivit cărora asistența poate fi acordată dacă sunt disponibilizați cel puțin 200 de lucrători într-o perioadă de referință de patru luni într-o întreprindere dintr-un stat membru, inclusiv lucrătorii concediați de furnizori și de producătorii din aval și/sau persoanele care desfășoară o activitate independentă și care și-au încetat activitatea;
D.	întrucât la 29 februarie 2024, Comisia a adoptat o propunere de decizie de mobilizare a FEG în favoarea Germaniei pentru sprijinirea reintegrării pe piața muncii a 835 de beneficiari vizați, și anume lucrători disponibilizați de VAD; 
E.	întrucât întreprinderea Vallourec Deutschland GmbH (VAD) este filiala germană a Vallourec S.A, Franța; întrucât întreprinderea fabrica țevi de oțel laminate la cald fără sudură în cele două oțelării ale sale din Germania, în orașele învecinate Düsseldorf și Mülheim an der Ruhr; întrucât, după ani de pierderi financiare, au fost luate o serie de măsuri de restructurare și de reducere a dimensiunii, iar în 2018 a fost lansat un plan de redresare specific; întrucât, pentru a salva locurile de producție, angajații și-au manifestat dorința de a face concesii importante; întrucât, cu toate acestea, peste 1400 de locuri de muncă au fost pierdute din 2015 din cauza acestei restructurări; 
F.	întrucât Vallourec S.A. a decis în 2021 să își vândă fabricile de țevi din Germania și să delocalizeze producția offshore în Brazilia; întrucât toate încercările de a vinde unitățile de producție au eșuat, ceea ce a dus la închiderea definitivă a instalațiilor și la disponibilizarea forței de muncă rămase până la 1 ianuarie 2025 (în trei etape, astfel: un prim lot de lucrători a părăsit întreprinderea până la 1 ianuarie 2024, un al doilea lot va pleca până la 1 iulie 2024, iar cel de-al treilea lot până la 1 ianuarie 2025); 
G. 	întrucât VAD a fost de acord să înființeze o societate de transfer pentru fiecare lot de concedieri și întreprinderea a oferit, de asemenea, un plan de pensionare anticipată pentru angajații născuți în 1966 sau înainte de acest an, precum și planuri de încetare voluntară a activității pentru persoanele care ar putea să nu aibă nevoie de asistență mai lungă pentru a găsi un nou loc de muncă;
H.	întrucât se preconizează că aceste concedieri vor avea un efect negativ semnificativ asupra economiei locale, care a suferit schimbări structurale majore în ultimele decenii, cu o reducere importantă a locurilor de muncă în producție și, în special, în industria metalurgică; întrucât se așteaptă că disponibilizările vor determina o creștere a ratei șomajului în orașele Mülheim și Düsseldorf cu 11,6 % și, respectiv, cu 5,6 %; 
I.	întrucât piețele locale ale locurilor de muncă din regiune diferă foarte mult, cu un nivel ridicat al șomajului în Mülheim și cu un grad foarte ridicat de ocupare a forței de muncă în sectorul terțiar din Düsseldorf; întrucât profilurile lucrătorilor disponibilizați nu corespund competențelor căutate pe piața forței de muncă; întrucât majoritatea lucrătorilor în cauză au lucrat mult timp pentru VAD și se află într-un stadiu avansat al carierei lor profesionale, cu niveluri de calificare formale care îi fac necompetitivi pe piața actuală a forței de muncă; întrucât perfecționarea și recalificarea lucrătorilor în funcție de cererile de locuri de muncă calificate de pe piața forței de muncă vor fi, prin urmare, o provocare, în special având în vedere numărul mare de persoane concediate în același timp; 
J.	întrucât Germania a indicat că pachetul coordonat de servicii personalizate a fost elaborat în consultare cu partenerii sociali, în conformitate cu articolul 7 alineatul (4) din Regulamentul (UE) 2021/691; 
K.	întrucât Germania a confirmat faptul că măsurile care primesc o contribuție financiară din partea FEG nu vor beneficia și de contribuții financiare din partea altor instrumente financiare ale Uniunii;
[bookmark: _GoBack]L.	întrucât FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027,
Comisia pentru ocuparea forței de muncă și afaceri sociale solicită, prin urmare, Comisiei pentru bugete, care este comisie competentă, să integreze următoarele sugestii în propunerea sa de rezoluție:
1.	reamintește că obiectivul FEG este de a da dovadă de solidaritate și de a oferi sprijin beneficiarilor; consideră că contribuțiile financiare din partea FEG ar trebui să fie direcționate în primul rând către măsuri de politică activă de ocupare a forței de muncă și servicii personalizate ce vizează reintegrarea rapidă a beneficiarilor într-un loc de muncă decent și durabil, în cadrul sau în afara sectorului lor inițial de activitate; subliniază că lucrătorii trebuie pregătiți pentru tranziția verde și digitală urgentă a economiei și a societății europene; reiterează, în acest context, rolul important pe care îl joacă Uniunea, inclusiv prin FEG la finanțarea calificărilor necesare pentru tranziția justă, în conformitate cu Pactul verde european; 
2.	este de acord cu Comisia că sunt îndeplinite condițiile prevăzute la articolul 4 alineatul (2) litera (a) din Regulamentul privind FEG și că Germania are dreptul la o contribuție financiară în valoare de 2 984 627 EUR în temeiul regulamentului respectiv, ceea ce reprezintă 60 % din costurile totale de 4 974 379 EUR, sumă care corespunde cheltuielilor pentru servicii personalizate în valoare de 4 783 057 EUR și cheltuielilor pentru activitățile de pregătire, gestionare, informare și publicitate, control și raportare în valoare de 191 322 EUR;
3.	salută faptul că în noiembrie 2022, autoritatea germană de gestionare a FEG a inițiat discuții cu întreprinderea care efectuează disponibilizările, cu contractantul terț care a comandat înființarea societății de transfer, cu serviciul public de ocupare a forței de muncă, precum și cu autoritățile statului federal al landului Renania de Nord-Westfalia cu privire la o posibilă cerere FEG, iar la 13 februarie 2023, s-a convenit asupra unui plan de acțiune comun;
4.	constată că cererea se referă la un număr de 1 518 lucrători disponibilizați de întreprinderea Vallourec Deutschland GmbH (VAD); constată, de asemenea, că numărul de beneficiari vizați va fi de 835 de lucrători; subliniază că 73,5 % dintre beneficiarii vizați au vârste cuprinse între 30 și 54 de ani, 20,1 % au peste 54 de ani, 89,1 % au studii liceale sau postliceale sau inferioare și 95,6 % sunt bărbați; subliniază, de asemenea, că nevoile specifice ale acestor grupuri ar trebui luate în considerare la furnizarea de servicii personalizate, în special având în vedere profilul lor de competențe și situația de pe piețele locale ale forței de muncă;
5.	subliniază că Germania a confirmat că măsurile sprijinite de FEG nu vor beneficia de contribuții financiare din partea altor instrumente financiare ale Uniunii;
6.	reamintește că serviciile personalizate care urmează să fie furnizate lucrătorilor în conformitate cu articolul 8 alineatul (7) litera (h) din Regulamentul privind FEG constau în următoarele măsuri: (a) măsuri de perfecționare, (b) îndrumare și orientare profesională/măsuri de activare, (c) servicii de consiliere pentru înființarea de noi întreprinderi, (d) granturi pentru înființarea de întreprinderi, (e) asistență pentru căutarea unui loc de muncă, (f) stimulente pentru perfecționarea competențelor, (g) stimulente suplimentare și (h) alocație pentru formare profesională;
7.	salută călduros măsura propusă privind competențele digitale de bază (Digitale Grundqualifizierung), care vizează diseminarea competențelor necesare în era industrială digitală, astfel cum se prevede la articolul 7 alineatul (2) din Regulamentul privind FEG; subliniază că această măsură vizează în special participanții cu competențe digitale inexistente sau cu foarte puține competențe digitale; salută faptul că participanților li se vor pune la dispoziție laptopuri pentru a putea urmări cursul și practica acasă, precum și faptul că se va acorda o atenție deosebită competențelor aplicate care îi ajută pe participanți să utilizeze instrumentele oferite de internet pentru căutarea unui loc de muncă;
8.	reamintește posibilitatea unor măsuri speciale pe timp limitat în cadrul pachetului coordonat, inclusiv, printre altele, plata de alocații pentru îngrijirea copilului, astfel cum se prevede la articolul 7 alineatul (2b) din regulamentul FEG, pentru a facilita participarea persoanelor aflate în căutarea unui loc de muncă la activitățile propuse.

